ET Euroopa Liidu Teataja C 260/258

KONTROLLIKOJA KINNITAV AVALDUS KUUENDA, SEITSMENDA, KAHEKSANDA JA ÜHEKSANDA EUROOPA ARENGUFONDI (EAF) KOHTA 2006. EELARVEAASTAL

(2007/C 260/02)

I. Euroopa Kontrollikoda (edaspidi „kontrollikoda”) on läbi vaadanud kuuenda, seitsmenda, kaheksanda ja üheksanda EAFi raamatupidamisaruanded ning nende aluseks olevad tehingud 31. detsembril 2006 lõppenud eelarveaasta osas. Raamatupidamisaruanded koosnevad finantsaruannetest, rahalise rakendamise aruannetest ning Euroopa Investeerimispanga (EIP) esitatud finantsaruannetest ja muust teabest (1). Vastavalt finantsmäärustele peab kontrollikoda esitama Euroopa Parlamendile ja nõukogule kinnitava avalduse raamatupidamisaruannete usaldusväärsuse ja nende aluseks olevate tehingute seaduslikkuse ja korrektsuse kohta selle osa EAFi vahendite suhtes, mille finantsjuhtimise eest vastutab komisjon (2). Kontrollikoda viis auditi läbi kooskõlas oma auditipõhimõtete- ja standarditega, milles üldtunnustatud rahvusvahelised auditistandardid on kohandatud EAFi kontekstiga. Audit andis kontrollikojale piisava aluse alljärgnevate järeldusotsuste esitamiseks.Raamatupidamisaruannete usaldusväärsusII. Kontrollikoda on seisukohal, et rahalise rakendamise aruanded 2006. eelarveaasta kohta ning finantsaruanded 31. detsembri 2006. aasta seisuga annavad usaldusväärse pildi kuuenda, seitsmenda, kaheksanda ja üheksanda EAFi tulude ja kulude kohta vastaval eelarveaastal ning nende finantsolukorra kohta eelarveaasta lõpus. Ilma eespool toodud järeldusotsuse kohta märkusi esitamata juhib kontrollikoda tähelepanu järgnevale: a) komisjon ei ole tõestanud maksmata arvete eraldise hindamiseks kasutatud eelduste õigsust; b) finantsaruannete märkustes toodud tagatiste summa on esitatud tegelikust suuremana. Raamatupidamisaruannete aluseks olevate tehingute seaduslikkus ja korrektsusIII. Kontrollikoda on oma auditite tulemuste põhjal jõudnud seisukohale, et võtmata arvesse IV punktis kirjeldatud asjaolusid, on eelarveaasta tulude, eraldiste, kulukohustuste ja maksete aluseks olevad tehingud tervikuna seaduslikud ja korrektsed.IV. Kontrollikoja auditiga leiti olulisel määral vigu, mis mõjutasid raamatupidamisaruannete aluseks olevaid tehinguid, mis kinnitati delegatsioonide poolt.V. Eelarvetoetuse osas, ilma eespool toodud järeldusotsuse kohta edasisi märkusi esitamata leiti kontrollikoja auditis, et komisjoni väljamakseotsused ei näita piisavalt ametlikul ja struktureeritud viisil vastavust Cotonou lepingule.VI. Hoolimata komisjoni edusammudest järelevalve- ja kontrollisüsteemide osas, leiti kontrollikoja auditis, et järelevalve- ja kontrollisüsteemide tõhusamaks ja mõjusamaks rakendamiseks tuleb parandada osasid süsteeme ja välja töötada üldine kontrollistrateegia. Kontrollikoda märgib, et komisjon tegeleb paljude aruandes välja toodud probleemidega ning tervitab komisjoni positiivset reageeringut kontrollikoja soovitustele. 27. september 2007 President Hubert WEBER Euroopa Kontrollikoda 12, rue Alcide De Gasperi, L-1615 Luxembourg

(1) Vastavalt üheksanda EAFi suhtes kohaldatava finantsmääruse artikli 96 lõike 1, artiklite 100 ja 101 ning artikli 125 lõike 2 sätetele; tegelikkuses käsitleb see esiteks peaarvepidaja koostatud bilansse ja nendega kaasnevaid aruandeid ning teiseks tulukalkulatsioone, mis sisaldavad peamise eelarvevahendite käsutaja ja raamatupidaja koostatud tabeleid. Need finantsaruanded esitatakse kõigi nelja EAFi kohta eraldi ning ka terviklikul, konsolideeritud kujul. Käesolev avaldus ei hõlma EIP esitatud finantsaruandeid ja muud teavet (vt märkus 14).

(2) Vastavalt eespool nimetatud finantsmääruse artikli 103 lõikele 3 ning võttes arvesse sama finantsmääruse artiklit 1 tähendab see, et avaldus ei laiene üheksanda EAFi vahendite sellele osale, mida juhib ja mille eest vastutab EIP.